من شمے آسمان ءَ نه لوٹاں
 شائر : اکبر بارکزیی
من شمے آسمان ءَ نه لوٹاں
 چه کرنانی کرن ءَ
 منی اندر ءَ مردے روچ و شپ ءَ
 آه و پریات کنت
 کـَـرّ و کوریں هدایاں
 گوں برزیں جهان ءِ بزیں آسمان ءَ
 همے زار جنت :
 شما را مبارک شمے کـَلـْـکشان بات
مه و روچ و پـَؤرانی پراهیں جهان بات
 نه لوٹاں من پر نوریں گـَنجیں جهان ءَ
 شمے زیبناکیں مه و کلکشان ءَ
 من لوٹاں وتی بُندر و هاک و دان ءَ
 که آپ و گِل ءَ چه وَدی بوتگ اوں من
 منی ساه بستگ گوں پاکیں زمین ءَ
 شما بانک اِت واجه اِت آسمان ءِ
 من ءَ بَس انت اِے سیاه و ویرانیں گِریشگ
 من ئیں بزگ ءَ
 بــِلّ اِت ساهے بہ کشّاں په آسودگ ءَ
 گـُلزمین ءِ سرا
 او سُهیل و مه و روچ ءِ شاهیں هدایاں
 شمئے من بَزیں آسمان ءَ نه لوٹاں
 من ءَ را منی گـُلزمین ءَ به بَکش اِت
 منی جان و ایمان و دین ءَ به بَکش اِت
 بلے آسمان ءِ هُدایاں چه کار
 گوں اے بئ نَپ و سیتیں پریات و زار
 چه کرنانی کرن ءَ
 منی اندر ءَ مردے روچ و شپ ءَ
 آه و پریات کنت …
 ٭٭٭٭٭٭٭٭٭٭٭٭٭٭٭
 گوں واجہ عبدالکریم بلوچ ۔ تھل ءِ منہ واری ءَ